BJCHI งานในมือสูงสุดเป็นประวัติการณ์ฐานะการเงินแข็งแกร่ง-จ่ายปันผลสูง
บล.ดีบีเอสวิคเคอร์ส (ประเทศไทย) ระบุว่า BJCHI มี Backlog สูงเป็นสถิติสูงสุดตั้งแต่ตั้งบริษัทมา ขณะที่ฐานะการเงินแข็งแกร่งมาก ทั้งนี้แนะนำซื้อ ให้ราคาพื้นฐานไว้ที่ 10 บาท 
18 มิ.ย. 2558

บล.ดีบีเอสวิคเคอร์ส (ประเทศไทย) ระบุในบทวิเคราะห์ ว่า บริษัท บีเจซี เฮฟวี่ อินดัสทรี จำกัด (มหาชน) หรือ BJCHI เป็นบริษัทให้บริการด้านงานโครงสร้างเหล็ก (Steel Fabricator) โดยส่วนใหญ่เป็นงาน Module ที่ส่งออกไปต่างประเทศ ซึ่งโครงสร้างเหล็กส่วนมากจะนำไปใช้ในอุตสาหกรรมเหมืองแร่ รวมไปถึงอุตสาหกรรมก๊าซและน้ำมัน บริษัทจะรับงานตามคำสั่งซื้อของลูกค้า เน้นงานที่ดีมีคุณภาพและสามารถส่งมอบได้ตรงเวลา
ทั้งนี้งานก่อสร้างในมือ (Backlog) อยู่ในระดับที่สูงมาก ล่าสุด ณ 21 พ.ค.2558 เป็น 7.5 พันล้านบาท ซึ่งเป็นสถิติสูงสุดตั้งแต่ตั้งบริษัทมา และสามารถรองรับประมาณการรายได้ปี 2558 ครบ 100% แล้ว อีกทั้งยังเข้าร่วมงานประมูลใหม่อีก 40 พันล้านบาท โดยคาดว่าจะชนะประมูลงานใหม่มูลค่า 5 พันล้านบาท ซึ่งจะช่วยสนับสนุนการเติบโตของรายได้และกำไรไปจนถึงปี 2560 ทั้งนี้บริษัทมีสายสัมพันธ์อันดีกับลูกค้าขนาดใหญ่ เช่น Petrobas ที่บราซิล และ APLNG ที่ออสเตรเลีย เป็นต้น
ขณะที่ฐานะการเงินแข็งแกร่งมาก มีฐานะเป็นเงินสดสุทธิ คิดเป็น 0.50 บาทต่อหุ้น ณ สิ้นมี.ค.2558 ส่วนแนวโน้มผลประกอบการ คาดว่าครึ่งปีหลังจะมีกำไรสูงกว่าครึ่งปีแรก เนื่องจากการรับรู้รายได้ที่เพิ่มขึ้นและมาร์จิ้นดีขึ้น
ทั้งนี้แนะนำซื้อ ให้ราคาพื้นฐานไว้ที่ 10 บาท ซึ่งประเมินด้วย P/E ปี 58 ที่ 12 เท่า (+1 SD) โดยเลือก BJCHI เนื่องจาก มีงานในมือสูง และเป็นงานมีมาร์จิ้นดี (อัตรากำไรสุทธิประมาณ 20-25%) การเติบโตของกำไรสุทธิปี 2558-2559 น่าประทับใจที่ 33% และ 17% ตามลำดับ ฐานะการเงินมั่นคงมาก สามารถจ่ายปันผลสูงสม่ำเสมอ คาดการณ์อัตราผลตอบแทนปันผลปี 2558 ไว้ที่ 5.3%